b'\n_START_ARTICLE_\nEuropa (raketti)\n_START_PARAGRAPH_\nEuropa oli European Launcher Development Organisationin (ELDO) kantorakettiprojekti, joka alkoi 1960-luvun alussa ja p\xc3\xa4\xc3\xa4ttyi ep\xc3\xa4onnistumiseen 1970-luvun alkupuolella._NEWLINE_Iso-Britannia kehitti 1950-luvulla oman keskimatkan ydinohjuksensa Blue Streakin. Ohjuksen suunnittelussa britit saivat k\xc3\xa4ytt\xc3\xb6\xc3\xb6ns\xc3\xa4 yhdysvaltalaisen Atlas-ohjuksen tietotaitoa. 1960-luvun alussa Blue Streak oli asej\xc3\xa4rjestelm\xc3\xa4n\xc3\xa4 auttamattoman vanhentunut: se piti tankata ennen laukaisua ja t\xc3\xa4m\xc3\xa4 olisi johtanut nk. vastaiskuun ennen vastapuolen ohjusten l\xc3\xa4hett\xc3\xa4mist\xc3\xa4._NEWLINE_Iso-Britannia ehdotti oman ohjusteollisuutensa ty\xc3\xb6llisyyden tukemiseksi eurooppalaisen kantoraketin rakentamista. Ranska, Saksa ja Italia hyv\xc3\xa4ksyiv\xc3\xa4t idean. T\xc3\xa4m\xc3\xa4 synnytti European Launcher Development Organisationin eli ELDOn vuonna 1964._NEWLINE_ELDO alkoi kehitt\xc3\xa4\xc3\xa4 Europa-nimist\xc3\xa4 kantorakettia, joka oli kolmivaiheinen. Ensimm\xc3\xa4isest\xc3\xa4 rakettivaiheesta vastasi Iso-Britannia, se oli Blue Streak. Toinen rakettivaihe, joka oli nimelt\xc3\xa4\xc3\xa4n Coralie, perustui ranskalaisen Diamant-kantoraketin rakettimoottoriin. Kolmannen vaiheen kehitti Pohjois-Saksassa ERNO-yhti\xc3\xb6. Italia lupautui valmistamaan raketin nokkakartion ja koesatelliitin._NEWLINE_Europa-raketin koelaukaisuja tehtiin ensin Woomerassa Australiassa. Koelaukaisut ep\xc3\xa4onnistuivat. Vain Blue Streak -rakettivaihe toimi joka laukaisuyrityksess\xc3\xa4 moitteettomasti. Ensimm\xc3\xa4inen laukaisu oli elokuussa 1967. Viimeinen laukaisu tehtiin Kourousta Etel\xc3\xa4-Amerikasta._NEWLINE_Europan seuraajaksi kaavailtiin ELDOn piiriss\xc3\xa4 L3S-rakettia. ELDO oli kuitenkin tulloin luhistumassa ja toisaalta yhdistym\xc3\xa4ss\xc3\xa4 ESROn kanssa Euroopan avaruusj\xc3\xa4rjest\xc3\xb6ksi. Ranskan CNES kehitti LS3-raketin hyvin pitk\xc3\xa4lle omin neuvoin ennen kuin toi sen Ariane 1-nimisen\xc3\xa4 ESA:n ohjelmaksi.'